
Valsts aizsardzības loģistikas un iepirkumu centra nolikums
Izdoti saskaņā ar Valsts pārvaldes iekārtas likuma
16. panta pirmo daļu
· 1. Valsts aizsardzības loģistikas un iepirkumu centrs (turpmāk – centrs) ir aizsardzības ministra pakļautībā esoša tiešās pārvaldes iestāde. Aizsardzības ministrs pakļautību īsteno ar Aizsardzības ministrijas starpniecību.
· 2. Centram ir šādas funkcijas:
· 2.1. veikt publiskos iepirkumus Aizsardzības ministrijas, tās padotībā esošo iestāžu un Nacionālo bruņoto spēku vajadzībām, kā arī valsts pārvaldes iestāžu vajadzībām saskaņā ar Ministru kabineta vai Aizsardzības ministrijas doto uzdevumu, ja iepirkuma priekšmets tiek iegādāts arī aizsardzības nozares vajadzībām;
· 2.2. īstenot pilnu materiāltehnisko līdzekļu pārvaldību un loģistiku aizsardzības nozarē miera laikā, kā arī krīzes un valsts apdraudējuma gadījumā atbilstoši apjomam un kārtībai, ko nosaka normatīvie akti un aizsardzības ministrs;
· 2.3. veikt Nacionālā kodifikācijas biroja funkcijas aizsardzības nozarē;
· 2.4. īstenot vispārējo aizsardzības tehnoloģiju un inovāciju ieviešanu, attīstību un uzturēšanu aizsardzības nozarē;
· 2.5. īstenot vienotu ēdināšanas pakalpojuma sniegšanu un pārvaldību Nacionālajos bruņotajos spēkos.
· 3. Lai nodrošinātu funkciju izpildi, centrs veic šādus uzdevumus:
· 3.1. centralizēti veic publiskos iepirkumus Aizsardzības ministrijas, tās padotībā esošo iestāžu un Nacionālo bruņoto spēku vajadzībām, kā arī valsts pārvaldes iestāžu vajadzībām saskaņā ar Ministru kabineta vai Aizsardzības ministrijas doto uzdevumu, ja iepirkuma priekšmets tiek iegādāts arī aizsardzības nozares vajadzībām;
· 3.2. piedalās kopīgos starpvalstu iepirkumos vai organizē tos Aizsardzības ministrijas, tās padotībā esošo iestāžu un Nacionālo bruņoto spēku vajadzībām, kā arī citu valsts pārvaldes iestāžu vajadzībām saskaņā ar Aizsardzības ministrijas doto uzdevumu;
· 3.3. nodrošina vienotu materiāltehnisko līdzekļu loģistikas un noliktavu sistēmu pārvaldību;
· 3.4. nodrošina materiāltehnisko līdzekļu uzskaites klasifikāciju, standartizāciju, vienotas kodifikācijas sistēmas ieviešanu un uzturēšanu aizsardzības resorā, kā arī pilda citus Nacionālā kodifikācijas biroja uzdevumus, nodrošinot savietojamību ar Ziemeļatlantijas līguma organizācijas dalībvalstu aizsardzības struktūrām kodifikācijas jautājumos;
· 3.5. piesaista Eiropas Savienības un ārvalstu finansējumu aizsardzības tehnoloģiju un inovāciju politikas ieviešanā;
· 3.6. atbilstoši kompetencei sadarbojas un sniedz atbalstu Latvijas uzņēmumiem un pētniecības iestādēm, Aizsardzības ministrijai un tās padotībā esošajām iestādēm un Nacionālajiem bruņotajiem spēkiem, tai skaitā lai piedalītos nacionālajos, Ziemeļatlantijas līguma organizācijas dalībvalstu un Eiropas Savienības aizsardzības industrijas attīstības projektos;
· 3.7. nodrošina inovatīvu aizsardzības tehnoloģiju risinājumu testēšanu un testa iepirkumu procedūras organizēšanu un nodrošināšanu;
· 3.8. nodrošina vienotu loģistikas pārvaldību ikdienas pārtikas apgādē karavīru ēdnīcās;
· 3.9. veic citus normatīvajos aktos noteiktos uzdevumus.
· 4. Centru vada centra vadītājs. Centra vadītāju ieceļ amatā un atbrīvo no amata aizsardzības ministrs.
· 5. Centra vadītājs:
· 5.1. pilda Valsts pārvaldes iekārtas likumā noteiktās tiešās valsts pārvaldes iestādes vadītāja funkcijas;
· 5.2. bez īpaša pilnvarojuma pārstāv centru;
· 5.3. dod rīkojumus centra amatpersonām.
· 6. Centra darbības tiesiskumu nodrošina centra vadītājs. Centra vadītājs ir atbildīgs par pārvaldes lēmumu pārbaudes sistēmas izveidošanu un darbību.
· 7. Centra vadītāja izdotos administratīvos aktus un faktisko rīcību var apstrīdēt, iesniedzot attiecīgu iesniegumu Aizsardzības ministrijā. Aizsardzības ministrijas lēmumu var pārsūdzēt tiesā.
· 8. Centra vadītājs ne retāk kā reizi gadā sniedz aizsardzības ministram pārskatu par centra funkciju izpildi un budžeta līdzekļu izlietojumu, kā arī sagatavo gada publisko pārskatu.
· 8.1 Šo noteikumu 2.5. un 3.8. apakšpunkts stājas spēkā 2026. gada 1. janvārī.
· 9. Noteikumi stājas spēkā 2021. gada 1. janvārī.

